Mandela-standbeeld in New York onthul | Maroela Media
Pres. Cyril Ramaphosa, pres. van die Algemene Vergadering van die VN Maria Espinosa en sekretaris-generaal Guterres onthul die standbeeld van Nelson Mandela by die Verenigde Nasies se hoofkantoor in New York (24 September 2018) (Foto: Verskaf/Yandisa Monakali/Dirco News Service)
'n Standbeeld van voormalige president Nelson Mandela sal die internasionale gemeenskap deurgaans aan sy toewyding tot die missie van die Verenigde Nasies herinner, het pres. Cyril Ramaphosa Maandag gesê.
"Ons glo dat hierdie standbeeld ook deurgaans 'n bevestiging sal wees van Suid-Afrika se verbintenis om 'n beter wêreld vir almal te skep," het hy bygevoeg toe 'n standbeeld van Mandela in New York in die VSA onthul is.
Hy het gesê Suid-Afrikaners is dankbaar oor die entoesiasme waarmee die internasionale gemeenskap die 100-jarige viering van Mandela se geboortedag aangegryp het. "Die mense van ons land, verenig in hul diversiteit, beskou Nelson Mandela as die pa van ons demokratiese nasie. Sy lewe, opofferings en uitsonderlike bydrae tot vryheid inspireer steeds nageslagte. Vir almal van ons wat hier by die Verenigde Nasies bymekaarkom, sal Nelson Mandela altyd 'n spesiale plek in ons hart hê, weens sy toewyding tot die diens van die mensdom en die bevordering van vrede wêreldwyd."
Die lewensgrootte standbeeld van Mandela is by die VN Algemene Vergadering in New York onthul.
"Ons dink met groot waardering en dankbaarheid aan die leidende rol wat die Verenigde Nasies gespeel het in die struggle van Suid-Afrikaners teen apartheid en die versoek dat Nelson Mandela en ander politieke gevangenes vrygelaat moet word," het Ramaphosa bygevoeg.
"President Mandela het geglo dat die Verenigde Nasies die mees waardevolle en doeltreffende instrument is vir die bevordering van vrede, ontwikkeling en gelykheid wat die mens nog ooit op die been gebring het."
Mandela is op 5 Desember 2013 oorlede in die ouderdom van 95.
Die standbeeld van pres. Nelson Mandela word onthul (24 September 2018) (Foto: Sherwin Bryce-Pease/SAUK)
Die standbeeld van pres. Nelson Mandela word onthul (24 September 2018) (Foto: Verskaf/Yandisa Monakali/Dirco News Service)
United nations …..United nothing…..vrede…..????
SA regering skuil steeds agter mandela terwyl hul in werklikheid die teenoorgestelde boodskap voorlê as waarvoor mandela gestaan het naamlik verdeeldheid en rassistiese bevoordeling van een groep bo n ander.